《寄怀维扬诸子》
清代·谭吉瑄

忆昔尝北征，挂席渡扬子。铁瓮城边王气收，三山明灭海云里。

城夜西风入广陵，沸天歌地动芜城。千秋万载伤心地，明月高楼酒自倾。

诸君意气动南国，甘泉山畔逢颜色。为歌长铗上君堂，感君倾盖开胸臆。

高堂灭烛正留宾，燕歌赵舞欢无极。翠釜晶盘金叵罗，珠帘绮阁映微波。

筵前未歇莲花舞，道傍忽听《骊驹》歌。骊驹不可驻，新知渐成故。

杨柳落邗沟，佳人渺天路。江水东流北固高，冲风骇浪难飞渡。

男儿三十未成名，今朝白眼向谁青。萋萋碧草江南陌，两度相思空月明。

作者简介：谭吉瑄，字左羽，嘉兴人。康熙己酉举人，历官礼科给事中。